   Извештај о реализацији активности у оквиру Дечје недеље

Ове године, Дечја недеља је реализована од 7. до 12.октобра под слоганом  „Ја сам дете имам план: толеранција и љубав за сваки дан!“Ученици нижих разреда имали су низ активности које су успешно реализоване.
У понедељак су ученици 4/2 одељења одиграли представу „Поруке са   Олимпа“ за наше прваке. Тако смо ову недељу започели порукама љубави, пријатељства и толеранције.Ученици 2/1 и 2/2 одељења имали су радионице са чланицама Удружења жена „Милева Марић“. Тог дана у госте су нам дошли предшколци које су угостили наши четвртаци. Заједно су осликавали школско двориште.Ученици 3.разреда ишли су на излет у Борковац, лепо се дружили и учили.
У уторак су сви ученици дошли у школу маскирани. Дружили су се са песникињом Мирјаном Петров,слушали су њене стихове,а неки ученици су  и рецитовали своје песме. Затим су  са учитељицама прошетали до градског трга где су  измамили осмехе наших суграђана.
У среду је реализована активност „Друг другу“. Ученици су припремили поклон другу из одељења који су предавали уз лепе поруке другарства, љубави и поштовања.Због лоших временских услова, Школски јесењи крос је одржан  на часовима физичког и здравственог васпитања.
У четвртак је реализована промоција „Мини-рукомета“ у Спортској хали. Ученици од 2. до 4. разреда су играли рукомет са својим вршњацима из ОШ „Душан Јерковић“. Лепо су се забавили и дружили показујући борбеност и спртски дух. Ученици 1/3 одељења данас су посетили Градску библиотеку где су учили о Атанасију Стојковићу и његовим делима из физике и о метеоритима. Имали су радионицу на којој  су обликовали планете од пластелина и направили Сунчев систем.
У петак су ученици 1/5 одељења били на свечаном пријему првака у Културном центру.Том приликом су добили поклоне у виду школског прибора.У просторијама школе је организован дечји вашар.
[bookmark: _GoBack]У току ове недеље реализована је и  акција прикупљања слаткиша и школског прибора за децу из Дечјег села у Сремској Каменици. Такође су ученици  платили чланарину за Црвени крст.

